鄒操
作者：黄庭堅
朝代：宋

paragraphs: 歸歟懷哉，此邦不可以遊。
眷吾車而有柅，非河滸之無舟。
政何君而莫與，君何國而莫求。
歲荏荏而老至，慨時運之不逑。
洋洋乎水哉，丘之不得濟也。
昊天不弔，仁者此無罪也。
攬國辟而家擅，幾何而不殆也。
心病不可藥，手足未有害也。
鳥覆巢於主人，鳳摩天而逝也。
求所用生喪其生，吾不忍幪此蠆也。
豈曰如之何，然後求諸蔡也。
已乎已乎！鳥獸山林，則以食也。
天下有道，丘不與易也。
歸我休矣，奉帝則也。
大同至小，天地德也。
小物自私，智之賊也。
國無知兮，我非傷悲兮。
騶御委轡，四牡馳兮。
心不慊於前驅，又欲下而走兮。
中園有林，斧所相兮。
大厦峨峨，不謀匠兮。
往者不可及，來者吾猶望兮。